SL
8.8.2022
Uradni list Evropske unije
C 303/21
Pritožba, ki jo je 8. junija 2022 vložila Air France SA zoper sodbo Splošnega sodišča (četrti razširjeni senat) z dne 30. marca 2022 v zadevi T-338/17, Air France/Evropska komisija (Zadeva C-369/22 P) (2022/C 303/27) Jezik postopka: francoščina Stranki Pritožnica: Air France SA (zastopnika: A. Wachsmann, M. Blayney, avocats) Druga stranka v postopku: Evropska komisija Predlog Pritožnica Sodišču predlaga, naj: — primarno, — izpodbijano sodbo v celoti razveljavi; — posledično za ničen razglasi Sklep Evropske komisije št.
C(2017) 1742 final z dne 17. marca 2017 v zvezi s postopkom izvajanja člena 101 PDEU in člena 53 Sporazuma EGP (zadeva AT.39258 – letalski tovorni prevoz), v delu, v katerem se nanaša na družbo Air France SA, in razloge, na katerih temelji izrek tega sklepa, kolikor je s tem sklepom družbi Air France SA naložena globa; in — podredno, na podlagi člena 261 PDEU zmanjša znesek izrečene globe v višini 182 920 000 EUR, ki je bila solidarno naložena družbi Air France-KLM in družbi Air France SA s členom 3(b) Sklepa Evropske komisije št.
C(2017) 1742 final z dne 17. marca 2017 v zvezi s postopkom izvajanja člena 101 PDEU in člena 53 Sporazuma EGP (zadeva AT.39258 – letalski tovorni prevoz); — v vsakem primeru Evropski komisiji naloži plačilo vseh stroškov, vključno s stroški, ki so družbi Air France SA nastali pred Splošnim sodiščem.
Pritožbeni razlogi in bistvene trditve Pritožba temelji na primarnem razlogu za razglasitev ničnosti in dveh podrednih razlogih za spremembo sklepa.
Družba Air France SA primarno v okviru prvega pritožbenega razloga trdi, da Splošno sodišče ni pravilno presodilo pristojnosti Komisije za uporabo člena 101 PDEU za vhodne storitve (inbound), torej iz tretje države v EGP.
Družba Air France SA navaja, da je pri analizi kvalificiranih učinkov podana napačna uporaba prava in da naj bi Splošno sodišče kršilo svojo obveznost obrazložitve.
Družba Air France SA podredno v okviru drugega pritožbenega razloga trdi, da je Splošno sodišče kršilo svojo obveznost obrazložitve in načelo enakega obravnavanja glede upoštevanja regulativnih ureditev.
Družba Air France SA v okviru tretjega in zadnjega pritožbenega razloga trdi, da je Splošno sodišče napačno uporabilo pravo z obrnitvijo dokaznega bremena pri ugotovitvi nepretrgane udeležbe družbe Air France SA pri kršitvi od 7. decembra 1999 do 14. februarja 2006.
Pritožba, ki jo je 8. junija 2022 vložila Air France-KLM zoper sodbo Splošnega sodišča (četrti razširjeni senat) z dne 30. marca 2022 v zadevi T-337/17, Air France-KLM/Evropska komisija (Zadeva C-370/22 P) (2022/C 303/28) Jezik postopka: francoščina Stranki Pritožnica: Air France-KLM (zastopnika: A. Wachsmann, M. Blayney, avocats) Druga stranka v postopku: Evropska komisija